Polisie skiet twee vermeende rowers dood(Argieffoto: Kent Williamson) Twee vermeende rowers is doodgeskiet terwyl hul vier makkers daarin kon slaag om weg te kom nadat hulle ŉ taverne in Gqeberha beroof het. Die groep gewapende rowers het Dinsdagaand op die taverne in Joe Slovo toegeslaan, het kapt. Sandra Janse van Rensburg, polisiewoordvoerder, gesê. “Klante is van hul selfone beroof en die verdagtes het ook ŉ onbekende bedrag kontant uit die kasregister gesteel.” Die polisie het inligting oor die voorval ontvang en met hul aankoms by die taverne was die verdagtes besig om te probeer vlug. ŉ Skietery het uitgebreek en twee van die verdagtes is doodgeskiet terwyl die res daarin kon slaag om weg te kom. Daar is op ŉ 9 mm-pistool, waarvan die reeksnommer afgevyl is, ammunisie, ŉ kringtelevisiekamera en ŉ grys Toyota Corolla beslag gelê. Die voertuig is in November in Motherwell gesteel. Die polisie ondersoek sake van sakeroof en die onwettige besit van ŉ vuurwapen en ammunisie. Daar is met ŉ geregtelike doodsondersoek begin.